b'\n_START_ARTICLE_\nRaney-nikkeli\n_START_PARAGRAPH_\nRaney-nikkeli eli raneynikkeli on nikkeli\xc3\xa4 ja alumiinia sis\xc3\xa4lt\xc3\xa4v\xc3\xa4 metalliseos, jota k\xc3\xa4ytet\xc3\xa4\xc3\xa4n yleisesti katalyyttin\xc3\xa4 kemianteollisuudessa. Metalliseoksen kehitti vuonna 1927 yhdysvaltalainen Murray Raney katalyytiksi kasvi\xc3\xb6ljyjen vedytt\xc3\xa4miseen eli kovettamiseen.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nRaney-nikkeli\xc3\xa4 valmistetaan seoksesta, joka sis\xc3\xa4lt\xc3\xa4\xc3\xa4 puolet nikkeli\xc3\xa4 ja puolet alumiinia. T\xc3\xa4m\xc3\xa4 seos k\xc3\xa4sitell\xc3\xa4\xc3\xa4n em\xc3\xa4ksisell\xc3\xa4 natriumhydroksidilla, jolloin osa alumiinista reagoi muodostaen natriumaluminaattia, joka pest\xc3\xa4\xc3\xa4n pois vedell\xc3\xa4. N\xc3\xa4in muodostuu sienim\xc3\xa4inen hyvin huokoinen rakenne, jolla on suuri pinta-ala. Natriumhydroksidik\xc3\xa4sittelyn seurauksena vapautuu vetykaasua, joka adsorboituu nikkelimetallin pintaan. Koska kuivana raney-nikkeli on pyroforista eli syttyy ilmassa hyvin helposti jopa itsest\xc3\xa4\xc3\xa4n palamaan, sit\xc3\xa4 s\xc3\xa4ilytet\xc3\xa4\xc3\xa4n lietettyn\xc3\xa4 joko veteen tai orgaaniseen liuottimeen._NEWLINE_Raney-nikkelin ensimm\xc3\xa4isi\xc3\xa4 k\xc3\xa4ytt\xc3\xb6kohteita oli katalyyttin\xc3\xa4 kasvi\xc3\xb6ljyjen kovettamisessa vedytt\xc3\xa4m\xc3\xa4ll\xc3\xa4, ja siihen sit\xc3\xa4 k\xc3\xa4ytet\xc3\xa4\xc3\xa4n edelleen. Teollisuudessa sit\xc3\xa4 k\xc3\xa4ytet\xc3\xa4\xc3\xa4n katalyyttin\xc3\xa4 muun muassa aromaattisten yhdisteiden, nitroyhdisteiden, nitriilien, alkeenien, alkyynien ja karbonyyliyhdisteiden vedytyksess\xc3\xa4. Teollisesti t\xc3\xa4rkeit\xc3\xa4 prosesseja ovat muun muassa sykloheksaanin valmistus bentseenist\xc3\xa4, sorbitolin valmistus dekstroosista, heksametyleenidiamiinin valmistus adiponitriilist\xc3\xa4 ja 2,4-tolueenidiamiinin valmistus 2,4-dinitrotolueenista. Raney-nikkeli\xc3\xa4 k\xc3\xa4ytet\xc3\xa4\xc3\xa4n my\xc3\xb6s rikin poistamiseen orgaanisista yhdisteist\xc3\xa4.'